ועדת הכלכלה, כנסת 20, פרוטוקול מספר 226, 2016-04-06 13:00

איתן כבל: צהריים טובים, גברתי מנהלת הוועדה, היועצת המשפטית, אדוני המנכ"ל, רשמת, דובר, אורחים נכבדים, חברי חברי הכנסת שאני מטריח אותם בפגרה.

איתן כבל: אני קודם כול רוצה לנצל את ההזדמנות ולומר תודה לחברי חבר הכנסת יצחק וקנין שסיים לפני שעה קלה כאן סדרה ארוכה של דיונים בחקיקת משנה בנושא תעופה.

איתן כבל: הוא הקברניט שלנו בוועדה, ולא רק בוועדה, אלא בכל הנוגע לענייני תעופה.

איתן כבל: האמת היא, אני מוכרח להודות, גברתי מנהלת הוועדה – ואת יודעת את עמדתי בעניין – הלוואי שהייתי יודע לגרום לכך שיותר חברי כנסת יתמחו בנושאים שונים.

איתן כבל: אני חושב שכולנו היינו נשכרים – גם הכנסת הייתה נשכרת, גם חברי הכנסת, והייתה מתקבלת תוצאה הרבה יותר טובה ממה שאפשר עוד לעשות.

איתן כבל: אבל זה דיון אחר.

איתן כבל: נכון לרגע זה, אדוני המנכ"ל, זה הדיון האחרון שלנו, לצערי.

איתן כבל: תכננתי שתהיה פה סדרה כמעט כל הפגרה כדי לנקות שולחן ובעיקר עניינים שהם לא נושאים קונטרוברסליים – וגם לא צריך את כל הוועדה, אלא כל אחד לפי הנושא שלו.

איתן כבל: אבל, לצערי, לא אישרו לנו יותר מתשעה דיונים וסיימנו אותם מאתמול להיום.

יוסי יונה: כבר?

איתן כבל: כן.

איתן כבל: עשינו מרתון.

יוסי יונה: חסו על הוועדה - - -

<לאה ורון: לא, לא.

<לאה ורון: כל צוות הוועדה נרתם בשמחה כדי לסייע בכל הנושאים שעל סדר היום.

אוסאמה סעדי: זה יותר טוב מאשר אצלנו בוועדת חוקה שקבעו לנו כל יום שני בכל שבוע.

איתן כבל: אז בהזדמנות הזאת אני רוצה לומר לך, מנהלת הוועדה, תודה לך ולצוות על ההתגייסות.

איתן כבל: ציינתי גם בפייסבוק את אהבתי אליכן.

<לאה ורון: היא הדדית לגמרי, אדוני היושב-ראש.

איתן כבל: אתם עושים עבודה - -

<קריאה: אדוני היושב-ראש, דרישת שלום מאתי.

איתן כבל: תודה.

יוסי יונה: אין כמו הצהרת אהבה ציבורית.

איתן כבל: אתי מקבלת מספיק.

איתן כבל: ניגע בעניינינו.

איתן כבל: אנחנו נתכנסנו כאן לדיווח מנכ"ל משרד התקשורת על דחיית התחילה של חלק מסעיפי החוק עד יום 30 ביולי 2016, לפי סעיף 57(ג) (תיקון מס' 11) לחוק הדואר התשע"ב-2012.

איתן כבל: לפני כן, אדוני המנכ"ל, אני ברשותך רוצה רק לומר אמירות מחוזיות כאלה.

איתן כבל: דבר ראשון אני מאוד לא ארצה שבנק הדואר יהיה עוד בנק ככל הבנקים.

איתן כבל: יש הזדמנות כנה ואמתית להוביל את בנק הדואר.

איתן כבל: אני יודע את הבעייתיות ואת עניין הגיוס.

איתן כבל: הכול נכון.

איתן כבל: אינני מתעלם מאף בעיה שמונחת לפתחנו.

איתן כבל: אבל זאת גם הזדמנות ענקית לממשלה לעשות מעשה חברתי ראוי, אמתי לקבוצות שמודרות מהחברה הישראלית.

איתן כבל: בנק הדואר יכול להיות הבית שלהם.

איתן כבל: אני אומר זאת בצורה מאוד ברורה, מאוד חדה.

איתן כבל: יושב כאן חברי רן מלמד שנאבק על זה כבר תקופה ארוכה ועבדכם שרואה את המשימה הזאת כשליחות.

איתן כבל: תדעו לכם, יש מיליון אזרחים, וסיימנו רק לפני שבועיים חוק נתוני אשראי ששם הצלחנו בעמל לא קטן לייצר קרן של חמישים מיליון שקל שתוקצה לאלה שאין להם בית, אין להם אבא, אין להם אמא – אין להם בכלל יכולת לשלם.

איתן כבל: כשכל הגופים היום – זה חוק נוסף שאנחנו מתמודדים אתו – אין להם כרטיסי אשראי, אין להם צ'קים ואין להם בכלל דרך לשלם, והם כאילו נמחקו.

איתן כבל: הדבר היחיד שעוד נשאר להם זה מספר תעודת זהות.

איתן כבל: שנית, אני רוצה להבהיר עוד עמדה.

איתן כבל: אני רואה בבנק הדואר עוגן של הדואר.

איתן כבל: הוא לא יכול להיות גוף שישייט לו בחלל.

איתן כבל: חברת הדואר עוברת תחת הנהגתו של דני מהפכה מאוד גדולה.

איתן כבל: אני באמת שמח שהייתה לנו, חברי הכנסת, לתת להנהלה החדשה ולוועד העובדים את הסיכוי.

איתן כבל: וזה לא קל.

איתן כבל: גם אנחנו, חברי הכנסת, אדוני המנכ"ל, כשרואים דימום הכי קל להתנפל ולהכות מכל הכיוונים בשביל רגע קטן של תהילה בעיתון במדור כלכלי או בעיתון כלכלי שזה כמעט כמו עץ שנפל ביער.

איתן כבל: אבל בסוף כל אחד מקבל את רגע התהילה שלו, וכולנו התאפקנו.

איתן כבל: בזכותך ובזכות ההנהלה נתנו את כל הכלים.

איתן כבל: אני יכול לומר – עדיין ארוכה הדרך, אבל יש יותר מניצוץ של אור בקצה המנהרה.

איתן כבל: לכן אם יש חשיבה לנתק את בנק הדואר מחברת הדואר זה מעשה שלפחות אני אתנגד לו בכל הכוח.

איתן כבל: אני אעשה זאת בכל כוחי כי אני רואה את בנק הדואר ככוח משלים לכל המהפכה שנעשית בימים אלה.

איתן כבל: את שלי אמרתי.

איתן כבל: אדוני, הבמה לרשותך.

<שלמה פילבר: כמו תמיד אני מסכים אתך כמעט בכל הדברים.

<שלמה פילבר: זה קורה לנו הרבה פעמים, וטוב שכך.

<שלמה פילבר: אני פה כי אני חייב לתת דיווח מסודר לוועדה פעם בחצי שנה.

<שלמה פילבר: בפעם האחרונה כבר פקעה סבלנותה של הוועדה ובצדק, והבטחנו שיקרו כמה דברים במהלך התקופה עד הדיווח הבא, ויוציאו מהכוח אל הפועל תהליכים שנקבעו בתיקון 11 לפני כארבע שנים, ואכן כך.

<שלמה פילבר: אנחנו יכולים לחזות בתהליך הדרמטי ביותר בעינינו – מנכ"ל בנק הדואר שנכנס לתפקיד ודירקטוריון שמונה.

איתן כבל: לפעמים זה מצליח.

<שלמה פילבר: התהליך יצא לדרך.

<שלמה פילבר: בפעם הקודמת ביקשתי מהוועדה שיזמנו את רשות החברות.

<שלמה פילבר: אנחנו עושים העברת מקל אליהם, ומעכשיו הם הבעלים.

<שלמה פילבר: אני לא רואה אותם פה.

<שלמה פילבר: יש לזה סיבה, והיא קשורה אולי למשפטים האחרונים שאמרת, יושב-ראש הוועדה.

<שלמה פילבר: אנחנו פועלים לפי המתווה שקבוע בחוק, קרי: ביצוע הפרדה שכוללת הסכם קיבוצי עם העובדים, הסכם שירותים, הון עצמי מזערי וכל הדברים האלה.

<שלמה פילבר: היו גם שני דיונים עם אנשי משרד האוצר.

<שלמה פילבר: יש כוונה של כל הצדדים עם רצון טוב להתכנס להשלמה של התהליך הזה ברמה כזאת או אחרת עד לפני חוק ההסדרים בספטמבר כדי שאפשר יהיה דה-פקטו להפעיל את השירות שהבנק נותן כבר בינואר 2017, ובעיקר בנושא דרמטי שהוא אולי התחלת הפעילות הפיננסית – נושא של חיסכון לכל ילד שנקבע במסגרת ההסכמים הקואליציוניים, הקצבאות, העברה של למעלה ממיליארד שקל כדי להתחיל את התהליך.

<שלמה פילבר: בתוך העניין הזה באוצר נעשים לא מעט מהלכים שחלקם מגיעים לוועדה, והם ברוכים.

<שלמה פילבר: שר האוצר עושה צעדים שנועדו לייצר מצד אחד תחרות בעולם הפיננסי ומצד שני נגישות לאוכלוסיות החלשות יותר.

<שלמה פילבר: במסגרת זאת האוצר התחיל להתעניין יותר בבנק הדואר.

<קריאה: מסוכן.

<שלמה פילבר: נכון.

<שלמה פילבר: לכן השבוע היה דיון בראשותו של מנכ"ל האוצר יחד אתי.

<שלמה פילבר: אני אמרתי שם בצורה מאוד נחרצת את הדברים שגם אתה אומר.

<שלמה פילבר: זאת אומרת אנחנו יוצאים משנה טראומתית של עובדי הדואר, של הנהלת הדואר ושל עם ישראל בשירותי הדואר.

<שלמה פילבר: עשינו הרבה מאוד מאמצים ונתנו מרחב פעולה גדול לאנשי הדואר כדי להגיע לנקודה הזאת.

<שלמה פילבר: ההתייצבות היא לא מובנת מאליה.

<שלמה פילבר: בנק הדואר הוא חלק אינטגרלי מהדואר; זאת חברה וירטואלית שיושבת על תשתיות הדואר.

<שלמה פילבר: עובדי הדואר זה אותם אנשים, אותם מתקנים, אותה מערכת IT – הכול אותו דבר.

<שלמה פילבר: סיכמנו על הקמה של צוות כדי שלא כל גורם – משרד האוצר מצד אחד ומשרד התקשורת מצד שני – ימשוך את החבל לענייניו.

<שלמה פילבר: לכן סיכמנו על צוות בראשות שני המנכ"לים שאמור לגבש עמדה.

<שלמה פילבר: יש בה שני עקרונות חשובים: אחד, בעמדה של משרד התקשורת – ולכן אני אומר שחבל שאנשי משרד האוצר לא נמצאים כאן – כל פעילות נוספת של בנק הדואר תתקבל בהחלטה סינרגטית עם הנהלת הדואר כדי לראות שזה משתלב בתכנית הפעולה של הדואר ולא על החשבון.

<שלמה פילבר: שנית, בסדרי העדיפות של הביצוע של זה מבחינת העובדים.

<שלמה פילבר: קודם כול חייב להינתן שירות הדואר הבסיסי לשמונה מיליון אזרחי ישראל.

<שלמה פילבר: אחר כך יש זמן, יש מקום, יש מקצועיות, יש אפשרות לפתח שירותים ואמצעים נוספים, מקורות הכנסה נוספים – יבורכו כולם.

<שלמה פילבר: דבר שלישי, כמו שאתה אומר, כדי שבנק הדואר לא יתחיל לשייט כאינטגרל חופשי במערכת שאיבד קצת את הקשר לתחנת האם אנחנו נתעקש שתהיה זיקה בממשל התאגידי לדואר ישראל.

<שלמה פילבר: כלומר שלא יהיו החלטות עצמאיות שיתקבלו לא על-ידי חברת האם ובפיקוחה ותחת עיניה הבוחנות שרואות שהדברים מתאימים ולא פוגעים בשירות הדואר הרגיל.

<שלמה פילבר: כל זה אנחנו אמורים להשלים עד ספטמבר.

<שלמה פילבר: אז נוכל להביא דברים מפורטים יותר.

<שלמה פילבר: אלה העקרונות שאני כמנכ"ל משרד התקשורת רוצה לעבוד לפיהם.

<שלמה פילבר: אני אשמח מאוד לקבל את גיבוי הוועדה בעניין.

<שלמה פילבר: חבל שאנשי האוצר לא נמצאים כאן כדי להגיד את עמדתם אם צריך.

<שלמה פילבר: אבל אני מאמין שבסוף נגיע להבנות.

<לאה ורון: הם הוזמנו לישיבה.

איתן כבל: אני רוצה לדבר עם מנכ"ל משרד האוצר בשעה הקרובה.

<לאה ורון: בדיוק מה שאני עושה כרגע.

איתן כבל: הם מקבלים הרבה מאוד שירותים בוועדה הזאת.

איתן כבל: אני תמיד אומר: "מכבדי אכבד, ובוזי יקלו".

איתן כבל: אדוני המנכ"ל, לפעמים יש מצבים לכל אחד מאתנו שאין אפשרות להגיע לדיון, אבל צריך לדאוג – וכך אני מצפה – להרים הטלפון; לא מפאת כבודי האישי, אלא מפאת כבודה של הוועדה.

איתן כבל: יש כאן דברים שצריך שיונחו בפנינו.

איתן כבל: אני יכול לומר לך, אני לא אעבור על סדר היום בעניין זה.

איתן כבל: אדוני, ברשותך, לפני שאני נותן לכם אני רוצה לשאול רק כדי שאני עצמי אבין את הנקודה.

איתן כבל: בשאלה הנוגעת, מי ספינת האם של בנק הדואר?

איתן כבל: איפה עמדתכם?

איתן כבל: האם אתם חושבים שזה צריך להיות בנק ככל הבנקים שייתן שירותים כאלה ואחרים או האם אדוני חושב שזה צריך להיות, כמו שאמרת – אני פשוט רוצה לשמוע את זה כדי לדעת אם שנינו נאבקים על אותו עניין עם ויכוחים מסוימים, ואז אנחנו יודעים לכנס את הכוחות שלנו יחד או בעצם שנינו רואים את הדברים בצורה אחרת.

איתן כבל: לדעתי, באינסטינקט קואליציה-אופוזיציה בוועדה יראו את הדברים כמו שאני רואה אותם.

<שלמה פילבר: היוזמה לפתח אותו כבנק חברתי היא חיובית ומקובלת עלינו.

<שלמה פילבר: אין חולק על כך.

<שלמה פילבר: התהליכים הרגולטוריים של מוסד פיננסי הם תהליכים מאוד מורכבים ומסובכים, ולכן הם איטיים יותר.

<שלמה פילבר: בנקודת הזמן הזאת בנק הדואר נקרא "בנק הדואר", אבל בפועל הוא סוג של מסלקה שעושה הרבה מאוד שירותי דואר ופיננסיים בעיקר ללקוחות הדואר שהם גם לקוחות של בנק הדואר שמחזיקים שם חשבונות.

<שלמה פילבר: מבחינתי אין בכלל ספק שבטווח הנראה לעין עד שהבנק הזה יפתח יכולות אמתיות שהמסה הקריטית שלהם תהיה פיננסית, ואז יש מקום לעשות הפרדה ולתת לו לפרוש כנפיים ולפרוח – לפני כן הוא קודם כול נותן את השירותים הדואריים שמתבססים על עובדי הדואר, על הנהלת הדואר ועל מתקני הדואר.

<שלמה פילבר: והוא גם נותן קצת הכנסות לדואר.

<שלמה פילבר: סך הכול אי אפשר לנתק חברה ברגע מסוים, ולהשאיר אותה מדממת, ולחזור לתהליך הבראה קשה כמו שאמרנו עכשיו.

איתן כבל: תודה, אדוני.

איתן כבל: אני אתן לשני חברי הכנסת שהגיעו לומר דברים.

איתן כבל: אחר כך נפתח את הדיון.

איתן כבל: חבר הכנסת יוסי יונה, בבקשה.

יוסי יונה: אני, בוודאי, רוצה לברך על ההצהרה של שלמה שאנחנו באווירה טובה, ויש נכונות.

יוסי יונה: למרות שאתם יודעים שעם הברכה באה סקרנות קטנה משום שאנחנו מדברים על הדחייה השביעית היום.

יוסי יונה: אני מקווה שהפעם לאווירה האוהדת והנכונות של הגורמים השונים - -

איתן כבל: כל עוד אנחנו נמצאים על המסילה הנכונה אז עוד דחיה ועוד דחיה לא יפילו אותנו מהכיסא.

איתן כבל: עדיף שזה יהיה פה מאשר היו מביאים כיוון אחר של המסילה.

יוסי יונה: אני מאוד רוצה להיות שותף לאופטימיות שהיושב-ראש מביע.

יוסי יונה: אבל עדיין לאחר שאנחנו מביעים את האופטימיות בואו נכנה אותה "אופטימיות זהירה".

יוסי יונה: כי בכל אופן היו דחיות רבות, ולכן הספקנות מוצדקת.

יוסי יונה: ברור שהשאלות שעלו זה לגבי ההון העצמי של החברה.

יוסי יונה: בתקופה מסוימת הייתה יוזמה מטעמו של הדואר להנפיק גם מניות כך שבאמצעותן יהיה לה כוח פיננסי, וזה לא צלח.

יוסי יונה: הסיבות לכך עדיין תמוהות.

יוסי יונה: זאת הייתה עוד משוכה שניצבה בפתחו של הדואר ומנעה ממנו להפוך לגוף איתן.

יוסי יונה: אז הייתי רוצה עוד הבהרות, שלמה, איך אתה חושב באופן מפורט יותר על האופן שבו יגויס ההון העצמי של הדואר.

יוסי יונה: צוין העניין שחלק מהחיסכון של הקצבאות יופנה לשם.

יוסי יונה: עד כמה זה אופרטיבי?

<שלמה פילבר: הון עצמי זה אחד הסוגיות שבגללן יש הצוות המשותף עם מנכ"ל האוצר.

<שלמה פילבר: אז ברור שהאוצר יצטרך יחד עם רשות החברות לטפל יותר בסוגיה הזאת.

יוסי יונה: שאלה נוספת.

יוסי יונה: אני מעוניין לשים פה פיל בחדר: האם אתה צופה או צפית התנגדויות מהבנקים הקיימים שמונעים את ההתקדמות שהבנק אכן ייתן פייט משמעותי?

יוסי יונה: לפי תפיסתנו המשותפת, בגלל תפיסתה של הממשלה, הרי אחד הדגלים של ראש הממשלה – שהוא גם שר התקשורת – לפגוע בריכוזיות.

יוסי יונה: והנה, עומדת לפנינו הזדמנות פז לפעול נגד הריכוזיות בכך שניצור עוד גוף שיכול לתת פייט רציני - -

איתן כבל: הלוואי.

יוסי יונה: זאת התקווה.

יוסי יונה: אם אנחנו לא עושים זאת - -

<שלמה פילבר: זה הטווח הרחוק.

איתן כבל: זה הטווח הרחוק.

<שלמה פילבר: בטווח הרחוק אנחנו מדברים לתת פייט לבנקים המסחריים.

<שלמה פילבר: בשלב הראשון אנחנו מכוונים – גם האוצר - -

יוסי יונה: נקודה נוספת.

יוסי יונה: אני חושב שגם אדוני היושב-ראש העיר את ההערה הזאת שהיא מאוד קריטית על החשש שלך שמא תהיה מגמה שתנתק את בנק הדואר מחברת הדואר.

יוסי יונה: אנחנו רוצים שתפיג את חששותינו בעניין הזה, ותאמר לנו באופן חד-משמעי שדבר כזה לא יהיה, אלא בנק הדואר יהיה חלק אינטגרלי מהדואר.

יוסי יונה: בוודאי, יהיה גם העוגן המשמעותי שלו ביכולת שלו להבטיח את היציבות הפיננסית.

<שלמה פילבר: אומרים תמיד שאלוהים נמצא בפרטים.

<שלמה פילבר: אין חולק בינינו לבין האוצר וכל אחד אחר שבנק הדואר הוא חברת בת במאה אחוז של דואר ישראל שהיא חברה ממשלתית.

<שלמה פילבר: זאת לא הבעיה.

<שלמה פילבר: לימיני יושב אורן לביאן שהוא כרגע עובד משרד התקשורת, והוא המפקח על בנק הדואר.

<שלמה פילבר: אחת הסוגיות שאנחנו נדון עם האוצר הוא איפה צריך להיות הפיקוח על בנק הדואר.

<שלמה פילבר: ברור שהמקום שנמצא המפקח נותן דגש על מה שאנחנו מתעסקים יותר – על הצדדים הדואריים או על הצדדים הפיננסיים.

<שלמה פילבר: אנחנו דיברנו על כך שצריך להיות סוג של פיקוח דו-ראשי; או לא דו-ראשי, אלא ההנחיות הפיננסיות לגבי כל הפעילויות הפיננסיות חייבות לבוא מהמנהל החדש שאני מבין שמקימים במשרד האוצר של כל נושא האשראי החוץ-בנקאי וגופי האשראי החוץ-בנקאיים.

<שלמה פילבר: אין חולק על זה.

<שלמה פילבר: גם היום אלה ההנחיות שאורן מקבל מבנק ישראל ומהחשבת הכללית וכל הגורמים האחרים.

<שלמה פילבר: אבל כשהוא יושב במשרד התקשורת ליד סמנכ"ל שאחראי על דואר ישראל אז הממשק והאינטגרציה הם הרבה יותר קרובים.

<שלמה פילבר: זאת עמדתנו כרגע – שזה צריך להמשיך להיות ככה.

<שלמה פילבר: ברור שבכל הפעילויות הפיננסיות ההנחיות החד-משמעיות חייבות לבוא ממערכת האוצר והפיקוח הפיננסי – הבנקים וגוף אחר שיוקם או מה שלא יהיה.

<לאה ורון: הפיננסיים של הבנקאות הוא בבנק ישראל, הוא לא במשרד האוצר.

<שלמה פילבר: כרגע מה שהשר כחלון עושה זה להקים רשות עצמאית שתתעסק בכל הגופים הפיננסיים שנותנים שירותים פיננסיים חוץ בנקאיים.

<שלמה פילבר: הכוונה היא שבנק הדואר יהיה בתוך המעטפת הזאת – השירותים הפיננסיים שלו, הפיקוח הפיננסי שלו יבואו מהמעטפת הזאת.

יוסי יונה: הצעת חוק מסוג כזה כבר עברה בקריאה טרומית לפני כשבועיים.

יוסי יונה: סגן שר האוצר איציק כהן הציג אותה.

<שלמה פילבר: כן, זה בטיפול שלו.

<שלמה פילבר: הוא מקדם את זה.

<שלמה פילבר: חברות האשראי הגדולות זה עיקר העיסוק של משרד האוצר.

<שלמה פילבר: אני לא נכנס לתחום הזה פה, אבל הכוונה היא שבנק הדואר ישתלב בתוך המערך הזה.

<שלמה פילבר: לשם אנחנו חותרים, ואנחנו משתפים איתם פעולה מלאה בעניין הזה, ואנחנו מייחלים שזה באמת יצליח – ואני אומר שוב – תוך דגש ברור שכל עוד לא מצאנו אלטרנטיבה טובה יותר.

<שלמה פילבר: בנק הדואר הוא חלק אינטגרלי מהדואר גם במקורות ההכנסה וגם בתפעול.

<שלמה פילבר: בעניין ניתוק הזיקה – דיברנו על זה.

<שלמה פילבר: היא הייתה חברה בת ותישאר חברה בת.

<שלמה פילבר: אין חולק על העניין הזה.

איתן כבל: תודה.

איתן כבל: חבר הכנסת אוסאמה סעדי, בבקשה.

אוסאמה סעדי: אדוני היושב-ראש, חברי חברי הכנסת, אדוני מנכ"ל משרד התקשורת, נציגי הדואר, למרות שאנחנו בפגרה ואני לא חבר רשמי של ועדת הכלכלה, היינו כבר מספר פעמים בוועדת הכלכלה בעניינו.

אוסאמה סעדי: אני מטפל בנושא הזה ועוקב אחרי הנושא הזה מאז כניסתי לתפקיד לפני שנה בדיוק.

אוסאמה סעדי: אנחנו עשינו כבר סיורים בלמעלה מעשרים יישובים ערביים בדרום, במרכז ובצפון וגם בערים המעורבות.

אוסאמה סעדי: אנחנו מרגישים שיש מהפכה בשירותי הדואר, ולכן אני מעוניין לקדם כל רעיון והצעה שיש בהם כדי לשפר את השירות לאזרח.

אוסאמה סעדי: יכול להיות שזאת אחת הבקשות הבודדות שאני מסכים לבקשתו של ראש הממשלה שהוא גם שר התקשורת.

אוסאמה סעדי: אני רואה פה בקשה של בנימין נתניהו, ואני מיד נרתע, אבל הפעם לשם שינוי אנחנו מסכימים לארכה המבוקשת.

אוסאמה סעדי: אבל יש לי כמה תהיות שחלקן העלית, אדוני היושב-ראש, וגם חברי יוסי יונה.

אוסאמה סעדי: נראה לי שמדובר בהפרדה מלאכותית כי היום הפקיד שעובד בדואר נותן שירות גם של בנק הדואר וגם של שירות הדואר.

אוסאמה סעדי: אתה בא לדלפק, אתה עושה את כל הפעולות – איך היום נגיד לו שהוא עובד רק בדואר כעובד חברת דואר?

אוסאמה סעדי: אני גם רואה במכתב שיש בעיה בעניין התנאי הרביעי שזה ההסכם הקיבוצי של העובדים.

אוסאמה סעדי: כתוב פה: "הסכם קיבוצי צפוי שיגובש במהלך הרבעון האחרון של שנת 2016".

אוסאמה סעדי: אז, כנראה, נהיה צפויים לעוד ארכה, כי שם מבוקשת אורכה של חצי שנה שזה עד יולי.

<שלמה פילבר: האורכות האלה זה לא של אפס או אחד.

<שלמה פילבר: זאת אומרת בנק הדואר עובד ועבד כל השנים והתפתח.

<שלמה פילבר: יש דרישה חוקית וצודקת – כיוון שאנחנו מדברים פה על תאגיד פיננסי ופעילות פיננסית – שיהיה ניתוק זיקה.

<שלמה פילבר: זאת אומרת שיהיה גם קשר ניהולי.

אוסאמה סעדי: איך זה יכול להיות בפועל?

אוסאמה סעדי: יהיו עובדים שהם רק עובדי בנק דואר?

<שלמה פילבר: אולי בעניין הזה אני אתן לאורן קצת להרחיב.

<שלמה פילבר: אבל קודם כול הייתה הפרדה של ממשל תאגידי.

<שלמה פילבר: כלומר במקום שתהיה חברה אחת במחלקה בתוך הדואר זה הפך להיות חברה בת נפרדת עם מנכ"ל, עם דירקטוריון, עם קבלת החלטות מסודרת, עם הון עצמי שזה אחת הסוגיות המרכזיות בעניין הזה.

איתן כבל: אני אתערב, ברשותך.

איתן כבל: צריך גם להיזהר פה.

איתן כבל: אני מבין את מה שאתה אומר מבחינת השירות, אבל יש כאן גם עולם אחר שהוא מאחורי הדלפק.

איתן כבל: אנחנו גם לא רוצים שאלה יהרגו את אלה, אלא שידעו לחזק זה את זה.

איתן כבל: שלא יחלישו זה את זה.

איתן כבל: זה מה שהתכוון המנכ"ל בדברים.

איתן כבל: זה לגבי אותו עולם מאחורה.

אוסאמה סעדי: יש שני סוגים: עובד של חברה בת ועובד של חברה האם.

איתן כבל: יכול להיות גם וגם.

איתן כבל: אני אתן לך דוגמה שאנחנו עושים גם פה.

איתן כבל: היום מערכת החדשות שהולכת לקום בתאגיד הציבורי – הרדיו והטלוויזיה – נכון שזה לא בדיוק במודל כי זה אותו תאגיד, אבל בסך הכול אתה צריך למצוא את היכולת לסנכרן את הדברים כדי להרוויח - -

יוסי יונה: אדוני היושב-ראש, איך המנכ"ל והעובדים רואים את הנקודה הזאת?

איתן כבל: תכף.

איתן כבל: רק הוא יסיים.

אוסאמה סעדי: אני העליתי את הנושא הזה, ואני מברך, כמובן, על המינוי של המנכ"ל של בנק הדואר שהיום פגשתי, ואני מאחל לו בהצלחה.

אוסאמה סעדי: אנחנו מכירים שנים מתפקידינו הקודמים, אני כעורך דין והוא כמנהל רשות המסים.

איתן כבל: אנחנו מנצלים את ההזדמנות לאחל לו הצלחה גדולה בשמי ובשם כל חברי הוועדה.

איתן כבל: אני מכיר את אדוני כבר הרבה שנים, ובאמת מכל הלב גם בפן האישי מאחל בהצלחה.

אוסאמה סעדי: אני הולך לכיוון שאתה הצעת, אדוני היושב-ראש, שיאפשר גם את החלוקה ואת ההבחנה וחברה בת ומוסד פיננסי, ללכת סוף-סוף לכיוון של בנק חברתי.

אוסאמה סעדי: אני הייתי בחברת הדואר.

אוסאמה סעדי: יש להם שבע מאות וחמישים סניפים.

אוסאמה סעדי: זה יותר מכל הסניפים של כל הבנקים האחרים.

אוסאמה סעדי: חלק גדול מזה זה במגזרים וביישובים הערביים.

אוסאמה סעדי: לכן חשוב לנו שהבנק הזה שהוא לשכבות החלשות, השקופות, המודרות, האנשים השקופים – לא רק שייתן את השירותים שהוא נותן עד היום, אלא לפתח את זה.

אוסאמה סעדי: אמרת על הבנקים האחרים – מספיק רווחים יש להם.

איתן כבל: אני אעביר את רשות הדיבור למנכ"ל בנק הדואר הנכנס, אחריו שמעון פרג'ון, יושב-ראש ועד העובדים של בנק הדואר, רן מלמד ומי שירצה אחריהם.

יוסי יונה: רק הערה מנחה.

יוסי יונה: אם אתם יכולים בתיאור להתייחס להפרדה בין סוגי העבודה.

יוסי יונה: איך זה עובד?

איתן כבל: אדוני המנכ"ל, בבקשה.

<דניאל גולדשטין: כבוד היושב-ראש, מנכ"ל משרד התקשורת, אנחנו מסונכרנים מאה אחוז עם משרד התקשורת.

<דניאל גולדשטין: בנינו תכנית עבודה מתואמת עם המשרד.

<דניאל גולדשטין: התכנית הזאת מדברת על כמה תהליכים.

<דניאל גולדשטין: אחד מהם הוא ההפרדה המבנית וקשר השירותים בין בנק הדואר לבין דואר ישראל.

<דניאל גולדשטין: כמו שאמרת, יש שני סוגי עובדים עוד לפני סוגי שירותים, אבל בסך הכול יהיה בנק עם צוות המטה שלו, והשירותים יתקבלו בעזרת סניפי דואר ישראל.

<דניאל גולדשטין: יהיה הסכם מתן שירותים עם SLA, עם תמחיר, עם הכול בצורה מסודרת.

<דניאל גולדשטין: את זה אנחנו בונים עכשיו.

<דניאל גולדשטין: זה תהליך שייקח עד ספטמבר.

<דניאל גולדשטין: אנחנו יודעים איך נעבוד.

<דניאל גולדשטין: אנחנו חותמים על הסכם בסוף השבוע הזה עם אחת החברות הגדולות בישראל כדי לבצע את התהליך הזה בצורה הכי מקצועית שיכולה להיות.

<דניאל גולדשטין: בתהליך הזה גם מוגדר מה שהגדיר מנכ"ל משרד התקשורת, היציבות של הדואר, והקשר בין החברות הוא מאוד חשוב.

<דניאל גולדשטין: כאן אנחנו מקדישים לזה הרבה עבודה.

<דניאל גולדשטין: כמובן, גם יציבות הדואר והביטחון התעסוקתי של העובדים כי אחרת זה לא יעבוד.

<דניאל גולדשטין: אחד הדברים שביקשנו מהאוצר – מדברים הרבה מה זה בנק חברתי.

<דניאל גולדשטין: אבל אם כל אחד ישאל את עצמו למה התכוונתי צריך לפרוט את זה לפרטים.

<דניאל גולדשטין: ביקשנו מהאוצר לתת לנו רשימה של דברים שמצפים שבנק הדואר יעשה ולא יכול לעשות היום כדי לקדם אותו להגדרה הזאת.

איתן כבל: ברור.

<דניאל גולדשטין: וכמובן, ההון העצמי.

<דניאל גולדשטין: אנחנו עובדים בצורה מסודרת - -

איתן כבל: אם אני מבין נכון, אדוני המנכ"ל, הסיפור המרכזי כמו בכל בנק זה היכולת לגייס את ההון העצמי הנדרש כדי לצאת לדרך מעבר לכל הסיפור הגדול.

<דניאל גולדשטין: ההון העצמי הוא כמאה חמישים מיליון שקל שמישהו צריך להביא אותו כדי לייצב את הפעילות.

<דניאל גולדשטין: אבל לא רק זה – בנק מסחרי זה חלום עתידי.

<דניאל גולדשטין: כדי להקים בנק מסחרי צריך לעשות הרבה פעילויות - -

איתן כבל: לכן, אדוני המנכ"ל, יקרה הדבר הבא מול הבנקים: בשלב הראשון הם לא יתנגדו, להערכתי, כיוון שזה יכול להוריד מהגב שלהם את כל החלכאים והנדכאים.

איתן כבל: אבל לאחר מכן הם יעשו הכול כדי למנוע את ההתפתחות.

איתן כבל: הבנקים ירצו לראות אותו - -

יוסי יונה: מדולל יכולות.

איתן כבל: מדולל, שנותן שירות רק לאלה שממילא רוצים להיפטר מהם.

איתן כבל: מזה צריך להיזהר.

<דניאל גולדשטין: כבוד היושב-ראש, רק שתדע, כדי להקים בנק מסחרי צריך מעבר להון העצמי להשקיע עוד מאות מיליוני שקלים במערכות מחשוב ו - - -.

<דניאל גולדשטין: לכן זה תהליך שלוקח שנים רבות.

<דניאל גולדשטין: מה שאנחנו מצפים זה לקבל מהאוצר את רשימת השירותים הנוספים כדי שנדע איזה שירות נוסף נוכל לתת לאוכלוסייה שיכול להינתן ללא ההגדרה של בנק מסחרי.

<דניאל גולדשטין: זאת נקודה מאוד חשובה שאנחנו עושים.

<דניאל גולדשטין: זה, כמובן, ייתן יציבות וערך לכל התהליך הזה, וכמובן, ביטחון לכל המערכת.

איתן כבל: תודה, אדוני.

איתן כבל: דורון, בבקשה.

<דורון ארבלי: ראשית אני רוצה לברך את אדוני ואת חברי הכנסת על הברכות.

<דורון ארבלי: אנחנו באמת זקוקים לזה.

<דורון ארבלי: אני לא אוסיף על דברי המנכ"ל כי אנחנו מסכימים על הדרך.

<דורון ארבלי: יש לנו תכנית עבודה שיצרנו יחד, ואיך אנחנו מוציאים את זה מן הכוח אל הפועל.

<דורון ארבלי: אני רק אומר אמירה כללית שזאת שעת רצון והזדמנות להפוך את הבנק לבנק עם יכולות לשרת אוכלוסיות רבות, אותן אוכלוסיות שרוב הבית תומך בהן ורוצה לעזור להן.

<דורון ארבלי: זאת באמת שעת רצון.

<דורון ארבלי: גם האוצר וגם משרד התקשורת שמוביל את התהליך יחד עם האוצר, גם בנק ישראל היום מבין את זה.

<דורון ארבלי: אם לא ננצל את ההזדמנות בחלון הזמן שנפתח פה אנחנו כולנו נפספס.

<דורון ארבלי: הבנק לא יהפוך למנוע צמיחה של הדואר, וחבל.

<דורון ארבלי: זה תהליך נכון ומבורך גם לעובדי הדואר בכלל, ובהם גם לעובדי בנק הדואר.

<דורון ארבלי: אפשר להפוך את זה ממש לפנינה.

<דורון ארבלי: כמובן, גם לאזרחי עם ישראל בכלל ולאותן אוכלוסיות שאדוני הזכיר.

<דורון ארבלי: אנחנו כרגע בתוך התהליך.

<דורון ארבלי: יש לנו לוח זמנים מוגדר מראש לכל אותם שלבים שציינת הן להון העצמי, הן להסכם הקיבוצי.

<דורון ארבלי: אני מקווה שנעשה הכול ובתמיכת חברי הכנסת נוכל לעמוד בלוח הזמנים, ולבוא לפה בסוף השנה ולהכריז שהקמנו בנק נוסף.

איתן כבל: תודה, אדוני, ובהצלחה.

איתן כבל: שמעון, בבקשה.

<שמעון פרג'ון: אני יושב-ראש ארגון עובדי דואר ישראל.

<שמעון פרג'ון: אדוני היושב-ראש, אנחנו העובדים מקשיבים קשב רב לכל מה שמתרחש כאן וגם לא רק כאן.

<שמעון פרג'ון: בפן הפורמלי אנחנו נערכים להסכם הקיבוצי שהוא הפרט המרכזי מבחינתנו העובדים, שזה לשמר את זכויות העובדים ולשמר את העובדים שנשארים עובדים שלנו גם בעת ההפרדה כעובדים מושאלים בחברת הבת.

<שמעון פרג'ון: כמובן, ההסכמים הקיבוציים יחולו גם על עובדי הבנק, והוועד נשאר אותו ועד.

<שמעון פרג'ון: בפן הפורמלי של אותם הסכמים קיבוציים נשב למשא ומתן כנדרש, ואני מקווה ומאמין שזה לא יהיה הדבר שיעכב את התקדמות הבנק.

<שמעון פרג'ון: אבל אני רוצה להגיד משהו גם בפן הלא פורמלי.

<שמעון פרג'ון: עובדי דואר ישראל עברו טלטלות גדולות מאוד שעיקר "האקדח על הרקה" שאיים לאורך כל הזמן זה פרנסת העובדים – אם יהיו משכורות או לא, וכל מה שיוצא מזה, ואתה דיברת על זה בתחילת הדברים.

<שמעון פרג'ון: אנו העובדים תמימי דעים שבנק הדואר חייב, צריך, רצוי והכרחי שיהיה מנוף הצמיחה המרכזי של דואר ישראל.

<שמעון פרג'ון: זאת אומרת אם הבנק הוא בשליטה של מאה אחוז כחברת אם כל הרעיון המרכזי הוא שאנחנו העובדים גם נבין שאין כאן מעטפת של אמירות שבסופו של תהליך נמצא את הבנק מחוץ לחברת האם, ונישאר – וכל אחד יפליג עם הדמיון שלו לאן.

<שמעון פרג'ון: כמובן, לזה אנחנו העובדים הבענו בעבר התנגדות שכבר הייתה מגמה כזאת.

<שמעון פרג'ון: אם חלילה, זאת תהיה המגמה שאנחנו נזהה אנחנו נגיד את עמדתנו.

<שמעון פרג'ון: אני חייב להגיד בהוגנות שזה לא המצב כרגע.

<שמעון פרג'ון: אני חייב להגיד באותה הוגנות שאני עדיין לא מצליח לשמוע אמירות לא כאן באולם הזה, אלא בכלל לאורך התהליך שמתחיל להיבנות שזה לא גם לא יהיה.

<שמעון פרג'ון: לכן בהמשך למה שחבר הכנסת יוסי יונה שאל וכל מה שנאמר כאן, אני כולי תקווה שאנחנו נדע לקבל את הביטחונות והערבויות לא מכיוון שחייבים להמציא לנו אותם, אלא מכיוון שכולנו יחד חייבים לשמור על חברת הדואר שתמשיך לתת שירות ראוי לאזרחים, ולשמור על זכויות העובדים שלנו בחברה.

איתן כבל: תודה, שמעון.

איתן כבל: אני יכול להגיד לך שבמה שתלוי בנו הוועדה – במקרה או שלא במקרה יושבים כאן אנשים שנושא העבודה המאורגנת והעובדים הוא נושא מרכזי וחשוב בתפיסת עולמם; בוודאי שלי, של יוסי, של אוסאמה ולא רק.

איתן כבל: כמובן, אנחנו נרצה שהגופים האלה יהיו מקום טוב לעובדים במובן הזה שהעובדים יעשו את מלאכתם ויתנו את כל אשר נדרש כדי לקדם את הבית שלהם.

איתן כבל: אבל בפירוש אנחנו נהיה סלע איתן לציבור העובדים וכך ראוי שהדברים גם יהיו.

<שמעון פרג'ון: תודה על הדברים, אדוני.

איתן כבל: בבקשה, אדוני.

איתן כבל: שם ותפקיד לפרוטוקול.

<ינקי כהן: ינקי כהן, יושב-ראש ועד עובדי בנק הדואר.

<ינקי כהן: בהמשך לדבריו של שמעון אני אחזק את העניין.

<ינקי כהן: תמיד ולעולם מעל כל במה טענתי שבנק הדואר הוא מנוע הצמיחה העתידי של חברת דואר ישראל.

<ינקי כהן: ביקשתי לשים לב לעובדה שלכשיבנו את הדירקטוריון, שמא הדירקטוריון יעשה כאוות נפשו ובכלל.

<ינקי כהן: לכן אני רוצה להדגיש את הנקודה הזאת שבנק הדואר הוא מנוע הצמיחה העתידי של חברת דואר ישראל; הוא חלק בלתי נפרד מחברת הדואר.

<ינקי כהן: מהמקום שאני מייצג את עובדי בנק הדואר כל שאני מבקש הוא הסכם קיבוצי בלי יוצא מן הכלל, הטוב ביותר שיכול להיות.

<ינקי כהן: אנחנו מברכים את התהליך ובהחלט שמחים על כך שהוא נבחן כל רגע נתון.

<ינקי כהן: אני מבין שההנהלה מקדמת את הדברים, ומצד שני אנחנו כארגון עובדים עוקבים צעד אחר צעד.

<ינקי כהן: תודה רבה.

איתן כבל: תודה רבה לך, אדוני.

איתן כבל: בבקשה, חבר הכנסת יוסי יונה.

יוסי יונה: רוצה להעיר הערה אפיקורסית, ברשותך, אדוני היושב-ראש.

יוסי יונה: כולנו רוצים שבנק הדואר יצמח ויתפתח ויהיה מנוף צמיחה של חברת הדואר בכללותה, אבל אני רוצה להדגיש נקודה ששכחנו אותה: שירות הדואר זה שירות בסיסי שהמדינה חייבת לתת לאזרחיה.

יוסי יונה: יכול לעלות כאן איזשהו חשש שאנחנו עושים איזשהו קשר סימביוטי בין היכולת הפיננסית של הדואר לבין פעילותו.

יוסי יונה: אני לא הייתי רוצה לראות באופן חד-משמעי את הדואר כמשק כספים סגור, אלא זה שירות המדינה חייבת לתת אותו, והיא צריכה להיות ערבה לכך שיינתן גם אם חס וחלילה יהיו משברים פיננסיים כאלה ואחרים.

איתן כבל: עוד אין סוסים, עוד אין עגלה.

איתן כבל: אתה כבר אומר מאיזו חנות נקנה את המספוא.

יוסי יונה: נכון, אבל חשוב כהנחת היסוד של הדיון שלנו כאן

יוסי יונה: שזה שירות בסיסי שהמדינה חייבת לאזרחיה, והוא חייב להיות מנותק - - -

איתן כבל: אני מסכים.

איתן כבל: על זה אין ויכוח.

איתן כבל: אני רוצה להתקדם.

איתן כבל: ב-14:00 אנחנו מסיימים את הדיון.

איתן כבל: רן מלמד, בבקשה.

איתן כבל: יש עוד מישהו שרוצה אחרי זה להתייחס?

איתן כבל: אם לא, אני אסכם.

<רן מלמד: אני סמנכ"ל עמותת ידיד.

<רן מלמד: אנחנו כבר שמונה שנים בערך עוסקים בנושא של בנק הדואר.

<רן מלמד: התחלנו אתו כבנק חברתי.

<רן מלמד: אני קצת סקפטי לגבי המילה "חברתי", אבל כרגע נשאיר את זה ככה.

<רן מלמד: אני מעדיף לקרוא לו היום "מרכז קהילתי פיננסי" שזה משהו הרבה יותר גדול מסניפים שמקבלים צ'קים עם עמלות או בלי עמלות.

<רן מלמד: יש פה הזדמנות שנקרתה שחייבים לנצל אותה.

<רן מלמד: אני לא חושב שצריך להפריד את בנק הדואר מחברת הדואר, אלא צריכים לעשות פעולות נוספות שיחזקו אותו.

<רן מלמד: אנחנו הגשנו הצעות בנושא הזה למשרד האוצר, ואנחנו מגישים גם למשרד התקשורת.

<רן מלמד: אנחנו נצא בקמפיין ציבורי גדול כדי שהנושא יתבצע עם שמירה על זכויות העובדים, כמובן.

<רן מלמד: אני רוצה לענות למנכ"ל חברת הדואר לגבי העקרונות שאנחנו חושבים שהבנק צריך לעשות.

<רן מלמד: חשוב לומר אותם בקצרה.

<רן מלמד: אני קורא לו "בנק הדואר החדש" שיצטרך לשלם ריבית זכות בסיסית ללקוחות שלו, יוכל לפתוח תכניות חיסכון ללקוחות שלו, שהוא יאפשר פתיחת חשבונות פנסיה ללקוחות שלו – דבר שלא קיים היום בצורה מסודרת; שיאפשר לפתוח מסגרות אשראי כאלה ואחרות בתנאים מסוימים, כולל הנפקת כרטיסי אשראי מיוחדים.

<רן מלמד: אנחנו עובדים על מודל בנושא הזה, ואני אשמח להציג את המודל; להקים קרנות בערבות מדינה הן לעסקים זעירים והן למשקי בית שהם מודרי אשראי היום.

<רן מלמד: אני לא נכנס כרגע לנושא של הפיקוח.

<רן מלמד: יש לנו מודל מוסדר שמבוסס על דברים שקורים בעולם איך זה צריך, לדעתנו, להתבצע.

<רן מלמד: אבל מכיוון שנסגרים הרבה מאוד סניפים של בנקים מסחריים כי עוברים לאינטרנט שהוא אחת הפלטפורמות שיכולה להיות לאנשים שמנהלים חשבונות בבנקים אחרים, ושיהיו עמדות אינטרנטיות של בנקים אחרים בסניפי הדואר, והבנקים המסחריים ישלמו על השירות שהם נותנים לבנקים המסחריים.

<רן מלמד: זאת אומרת ההכנסות של בנק הדואר לא יהיו רק מהשירות שהוא נותן ללקוחות שלו, אלא גם על-ידי מכירת שירותים לגופים נוספים שיוכלו להפעיל שירותים פיננסיים מסוימים בתוך סניפי הדואר.

<רן מלמד: דבר אחרון.

<רן מלמד: מדברים על כך שחלק מהרצון לגייס את ההון כדי להקים את המערך החדש ממשלת ישראל רוצה להנפיק אגרות חוב בבורסה.

<רן מלמד: אנחנו מתנגדים לזה בנחרצות, ונעשה כל מה שאנחנו יכולים כדי שלא יהיה.

<רן מלמד: אנחנו כן סבורים שיש מקום להנפיק במקרה הזה אגרות חוב חברתיות כפי שהונפקו עכשיו אגרות חוב בכחמישים מיליון שקלים בנושא סוכרת בשיתוף עם ביטוח לאומי ומשרד האוצר ומשרד הרווחה; הונפקו גם אגרות חוב כאלה בנושא השכלה במקומות שונים בארץ.

<רן מלמד: אגרות חוב חברתיות יכולות לייצר את ההון שהבנק צריך בלי שאנחנו מתחילים תהליך מסוכן של הפרטה והוצאה של בנק הדואר בכלל מהמדינה.

איתן כבל: תודה, רן, חברי הטוב, הקרוב והחכם.

איתן כבל: אני רוצה לסכם את הדברים.

איתן כבל: הוועדה קיבלה את הדיווח בדבר דחיית היום הקובע ל-31 ביולי 2016.

איתן כבל: אני רוצה לקוות, כפי שאמרת אדוני המנכ"ל, שעד חוק ההסדרים לכשנגיע אליו, נראה תמונה הרבה יותר שלמה ומלאה לאן העניין הולך.

איתן כבל: אני כבר אומר לך שאני אשוחח עם שר האוצר ועם בכירי משרדו כדי לוודא שגם הם רואים עין בעין את הדברים כפי שאדוני רואה אותם, וכפי שאנחנו, חברי הוועדה, רואים את הדברים.

איתן כבל: ברשותך, אני גם רוצה לקבל את המסקנות של הצוות שהקמת יחד עם מנכ"ל האוצר ביחס לבנק הדואר ולפעילותו.

איתן כבל: אני אשמח לקבל אותו מיד עם שובנו מפגרת האביב.

<שלמה פילבר: הוא לא יהיה מוכן עד אז כי רק התחלנו לעבוד עליו.

<שלמה פילבר: אני מעריך שעד לדיווח הבא נוכל לתת.

<שלמה פילבר: אבל אם זה יהיה קודם נשמח לעשות.

<קריאה: - - -

איתן כבל: לא משנה.

איתן כבל: בכל מקרה, המוקדם מבין השניים.

איתן כבל: נקודה אחרונה, אדוני המנכ"ל, אני רוצה לנצל את ההזדמנות.

איתן כבל: אתה יודע – יש חובת דיווח לוועדה של השר הממונה.

איתן כבל: אני פניתי אליכם ואל ראש הממשלה שאני מאוד מכבד בתוקף תפקידו כשר התקשורת.

איתן כבל: יש גם שר הכלכלה.

<לאה ורון: לפי תקנון הכנסת, השרים חייבים לדווח לוועדות הכנסת על פעילות משרדם – על התקציב, על ניצול התקציב.

איתן כבל: אני אומר זאת כך: הכי קל לי אם אני רוצה לעשות את הפוליטיקה של העניין, לכנס את הוועדה.

איתן כבל: יש לי בה רוב, ואז לחייב – זה כמעט כמו סוג של צו הבאה לוועדה, אבל אני לא שם.

איתן כבל: אני חושב שהשר צריך לבוא כמו כל השרים האחרים שמגיעים אלינו.

איתן כבל: השר הוא ראש הממשלה.

איתן כבל: אנחנו גם מחויבים כגוף מפקח.

איתן כבל: יש דברים שהוא יכול לשלוח את אדוני המנכ"ל, אבל יש דברים שהחוק מחייב שהשר יבוא.

איתן כבל: אני רוצה לראות בך שליח שלנו לעניין הזה.

איתן כבל: אני חושב שהוא יכול לתרום.

איתן כבל: מה גם שיחזירו את כל השטחים, והוא לא יחזיר את משרד התקשורת.

<שלמה פילבר: הפקידות של משרד התקשורת בוועדה הזאת היא פתוחה וחשופה לכולם.

איתן כבל: אדוני המנכ"ל יודע שמבחינת הוועדה ומערכת היחסים בינינו הדברים שקופים לגמרי ונעשים בשיתוף פעולה.

איתן כבל: אני לא בטוח שאם זה לא היה אני איך הדברים היו נראים.

איתן כבל: אני צריך לעמול יותר מול האנשים שלכם, אבל זה דיון אחר.

איתן כבל: לכן מה שאני מנסה לומר לאדוני בצורה הכי כנה, סימפטית וישרה – המקום חשוב לו?

איתן כבל: גם לנו חשוב שהוא יופיע בפנינו.

<שלמה פילבר: אני אעביר.

איתן כבל: תודה רבה לכם.

איתן כבל: חג שמח.

איתן כבל: שיהיה לכם רק טוב, אמן.

איתן כבל: הישיבה נעולה.